Diari Oficial de la Generalitat Valenciana


Sumari del DOGV 8892, del 27-08-2020 (2020/6823)

RESOLUCIÓ de 26 d'agost de 2020, de la Vicepresidència i Conselleria d'Igualtat i Polítiques Inclusives, per la qual s'estableix el pla d'actuació en els centres i recursos dirigits a persones amb diversitat funcional o problemes de salut mental de la Comunitat Valenciana, en el context de crisi sanitària ocasionada per la Covid-19.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8892

Data del DOGV
:   27-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6823


Data del document
:   26-08-2020

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives
    * assistència social
    * cura de la salut
    * cura d'infermeria
    * salut pública
    * equipament social
    * benestar social
    * política sanitària
    * legislació
    * malaltia infecciosa

RESOLUCIÓ de 26 d'agost de 2020, de la Vicepresidència i Conselleria d'Igualtat i Polítiques Inclusives, per la qual s'estableix el pla d'actuació en els centres i recursos dirigits a persones amb diversitat funcional o problemes de salut mental de la Comunitat Valenciana, en el context de crisi sanitària ocasionada per la Covid-19. [2020/6823]  
  
Antecedents de fet  
1. La Covid-19, per la seua facilitat de contagi i ràpida extensió, ha generat un greu problema de salut pública global que ha tingut com a conseqüència l'adopció de mesures sanitàries i de limitació de la lliure circulació sense precedents, a fi de protegir la població, sobretot els col·lectius més vulnerables.  
2. Davant l'evolució de la crisi sanitària, i amb l'objectiu de recuperar gradualment la vida quotidiana i l'activitat econòmica, minimitzar el risc que representa la pandèmia per a la salut de la població i evitar que les capacitats del sistema nacional de salut es puguen desbordar, el Consell de Ministres va aprovar el 28 d'abril el Pla per a la transició cap a una nova normalitat. En aquest pla s'articula una eixida gradual de la situació de confinament, en cinc fases, des de la fase 0 fins a la nova normalitat. El procés previst suposa la substitució progressiva de les restriccions de caràcter general per altres més específiques, si bé de manera flexible i asimètrica. El seu cronograma és, per tant, merament orientatiu, i no s'aplica necessàriament de manera uniforme en tot el territori. Tant el calendari com l'àmbit de les diferents fases queden condicionats a l'evolució de la pandèmia i de la capacitat dels serveis d'atenció sanitària.  
3. En el context d'aquest pla de transició, la Vicepresidència i Conselleria d'Igualtat i Polítiques Inclusives va preveure ja, en la Resolució de 14 de maig de 2020, de la Vicepresidència i Conselleria d'Igualtat i Polítiques Inclusives, per la qual s'estableix el pla de transició a la nova normalitat en el context de crisi sanitària ocasionada per la Covid-19, dels centres i recursos dirigits a persones amb diversitat funcional o problemes de salut mental, l'adaptació progressiva dels serveis de la seua competència, de manera que puguen complir la seua comesa per a establir els criteris de qualitat que han de complir tots els centres i serveis que actuen en l'àmbit de les persones amb diversitat funcional o problemes de salut mental, amb la finalitat de garantir les condicions en què aquestes són ateses i estan establides en la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, i en la resta de l'ordenament, però adequant el seu funcionament a les condicions de cada fase. Aquesta previsió pren en consideració els criteris proposats per l'Organització Mundial de la Salut (OMS), en la seua actualització de l'estratègia per a Covid-19 del mes d'abril, per a planejar el desconfinament, i en particular, les recomanacions de minimitzar el contagi en llocs amb alt potencial, com són els centres residencials i els llocs públics on es produeix una gran concentració de persones, i d'establir mesures preventives en els llocs de treball.  
  
4. En la Resolució de 14 de maig de 2020, de la Vicepresidència i Conselleria d'Igualtat i Polítiques Inclusives, per la qual s'estableix el pla de transició a la nova normalitat, en el context de crisi sanitària ocasionada per la Covid-19, dels centres i recursos dirigits a persones amb diversitat funcional o problemes de salut mental s'establiren les mesures per a les diferents fases en previsió de tindre una normativa única tant en cas de progressió en les fases com en el cas d'eventuals regressions de fase que pogueren produir-se en funció de l'evolució de la pandèmia. Aquesta normativa, a causa de la situació de la pandèmia, els avanços cientificosanitaris i l'afecció que el virus produeix en la ciutadania, ha de ser susceptible d'adaptació i actualització per a complir la seua finalitat última, que és previndre el contagi i protegir la salut de les persones amb diversitat funcional o problemes de salut mental.  
  
5. En el context de l'evolució de la pandèmia i a causa de l'Acord del Consell Interterritorial del Sistema Nacional de Salut, de 14 d'agost de 2020, sobre la declaració d'actuacions coordinades en salut pública per a respondre davant la situació especial risc derivada de l'increment de casos positius per Covid-19, es fa necessari transposar el mencionat acord a la normativa autonòmica.  
  
Fonaments de dret  
1. Com a conseqüència de la situació d'emergència de salut pública ocasionada per la Covid-19, declarada pandèmia internacional per l'Organització Mundial de la Salut l'11 de març de 2020, el Govern va declarar, mitjançant el Reial decret 463/2020, de 14 de març, l'estat d'alarma en tot el territori espanyol, a l'empara de l'article 116 de la Constitució i les lletres b i d de l'article 4 de la Llei orgànica 4/1981, d'1 de juny, dels estats d'alarma, excepció i setge. L'estat d'alarma es va prorrogar sis vegades consecutives; l'última, mitjançant el Reial decret 555/2020, de 5 de juny, fins a les 00.00 hores del dia 21 de juny de 2020.  
2. El Consell de Ministres va aprovar el dimarts 28 d'abril de 2020 el Pla per a la transició cap a una nova normalitat, que va establir els principals paràmetres i instruments per a l'alçament de les mesures establides en el Reial decret d'estat d'alarma per a contindre l'expansió de la pandèmia. Les decisions concretes i definitives s'adoptaran pel ministre de Sanitat i la resta d'autoritats delegades.  
  
3. Amb base en el Reial decret 555/2020, de 5 de juny, de sisena pròrroga de l'estat d'alarma, es va aprovar el Decret 8/2020, de 13 de juny, del president de la Generalitat, de regulació i flexibilització de determinades restriccions en l'àmbit de la Comunitat Valenciana en aplicació de la fase 3 del Pla per a la transició cap a una nova normalitat. Les condicions previstes en aquest decret suposen en la major part dels casos una reducció significativa de les limitacions, a través de mesures com l'increment dels aforaments màxims d'ocupació en establiments i instal·lacions, o l'augment de la dimensió dels grups en què es poden exercir determinades activitats.  
4. L'expiració de l'estat d'alarma el dia 21 de juny de 2020 ha determinat que queden sense efecte les mesures contingudes en el Reial decret 463/2020, de 14 de març, d'estat d'alarma, i els successius reials decrets de pròrroga.  
5. El Consell, a través de l'Acord de 19 de juny de 2020, sobre mesures de prevenció, va adoptar les mesures necessàries per a fer front, després de l'alçament de l'estat d'alarma, a les necessitats derivades de la crisi sanitària, amb l'objectiu d'assegurar que les activitats en les quals puga produir-se un major risc de transmissió de la malaltia es desenvolupen en condicions que permeten controlar aquest risc. Aquestes mesures van ser les ja recollides, en la major part, en el Decret 8/2020, de 13 de juny, del president de la Generalitat, de regulació i flexibilització de determinades restriccions en l'àmbit de la Comunitat Valenciana en aplicació de la fase 3 del Pla per a la transició cap a una nova normalitat.  
6. Una vegada finalitzat l'estat d'alarma, la Conselleria de Sanitat Universal i Salut Pública, com a autoritat sanitària competent en l'àmbit de la Comunitat Valenciana, va adoptar les mesures oportunes per al control d'aquesta malaltia a través de la Resolució de 20 de juny de 2020, de la conselleria de Sanitat Universal i Salut Pública, d'adopció de mesures relatives a centres de serveis socials de caràcter residencial davant de la situació sanitària ocasionada per la Covid-19, en l'àmbit de la Comunitat Valenciana.  
7. La Llei 3/2019, de 18 de febrer, de la Generalitat, de serveis socials inclusius de la Comunitat Valenciana, recull en l'article: 5.3: «El sistema públic valencià de serveis socials té caràcter de servei públic essencial perquè se'n deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania segons el que disposa l'article 128.2 de la Constitució Espanyola.»  
8. La Llei 9/2018, de 24 d'abril, de la Generalitat, de modificació de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat, disposa en l'article 3.1: «Constitueix l'objecte de la present llei la regulació de l'actuació de les administracions públiques de la Comunitat Valenciana, per mitjà d'una acció coordinada, dirigida a l'atenció, promoció i protecció dels drets i llibertats fonamentals, el benestar i qualitat de vida de les persones amb discapacitat, possibilitant la seua autonomia, habilitació, o si escau, rehabilitació, així com la seua participació i inclusió plenes i efectives en la societat, amb la finalitat d'assegurar el dret a la igualtat i dignitat reconegut per la Constitució Espanyola i altres drets protegits per la Convenció sobre els drets de les persones amb discapacitat, feta a Nova York el 13 de desembre de 2006. Tot això en el marc específic previst en l'Estatut d'autonomia de la Comunitat Valenciana, en la llei de la Generalitat Valenciana per la qual es regula el sistema de serveis socials i la coordinació requerida per la Llei 39/2006, de 14 de desembre, de promoció de l'autonomia personal i atenció a les persones en situació de dependència, i altres disposicions d'aplicació».  
  
9. En relació amb les persones amb diversitat funcional o problemes de salut mental, des de la Vicepresidència i Conselleria d'Igualtat i Polítiques Inclusives, es va adoptar la Resolució de 14 de maig de 2020, de la Vicepresidència i Conselleria d'Igualtat i Polítiques Inclusives, per la qual s'estableix el pla de transició a la nova normalitat, en el context de crisi sanitària ocasionada per la Covid-19, dels centres i recursos dirigits a persones amb diversitat funcional o problemes de salut mental, que estableix la quotidianitat que en cada fase han de tindre els diferents recursos destinats a les persones amb diversitat funcional o problemes de salut mental, quant a higiene, visites, prevenció i protecció de persones usuàries i treballadores, entre altres mesures.  
10. Hi és aplicable l'Acord del Consell Interterritorial del Sistema Nacional de Salut, de 14 d'agost de 2020, sobre la declaració d'actuacions coordinades en salut pública per a respondre davant la situació especial risc derivada de l'increment de casos positius per Covid-19.  
  
Valorada l'actual situació, tenint en compte la necessitat d'actualitzar les mesures vigents en centres i recursos dirigits a persones amb diversitat funcional o problemes de salut mental, resolc:  
  
Primer. Objecte i àmbit  
Mitjançant la present resolució s'estableix el pla d'actuació, en el context de crisi sanitària ocasionada per la Covid-19, dels centres d'atenció diürna, recursos vivencials i serveis ambulatoris d'atenció a persones amb diversitat funcional o problemes de salut mental compresos en l'àmbit de competències de la Vicepresidència i Conselleria d'Igualtat i Polítiques Inclusives.  
Aquesta resolució es dicta pel fet d'incloure noves mesures actualitzant la normativa al desenvolupament de la pandèmia de Covid-19.  
  
Segon. Mesures de seguretat i higiene  
1. Els centres d'atenció diürna, recursos vivencials i serveis ambulatoris hauran de complir, en tot moment, les obligacions de prevenció de riscos laborals establides en la legislació vigent en cada fase del pla, tant amb caràcter general com de manera específica, per a previndre el contagi per SARS-CoV-2.  
2. La disposició dels llocs de treball, l'organització dels torns i la resta de condicions de treball i condicions físiques del centre es modificaran, en la mesura necessària, per a garantir la possibilitat de mantindre la distància de seguretat interpersonal mínima entre les persones treballadores, i d'aquestes respecte a les usuàries. Quan no siga possible, per raó de l'activitat, les persones usuàries o residents hauran de fer ús de l'equip de protecció individual, que consistirà, almenys, en l'ús de la màscara, que no serà exigible a qui li siga contraindicat per motius de salut degudament justificats, o que per la seua situació de discapacitat o dependència presente alteracions de conducta que facen inviable la seua utilització.  
Les persones treballadores hauran d'utilitzar en tot moment, quan es troben dins del perímetre del centre, l'equip de protecció individual que determine el servei de prevenció de riscos laborals, tenint com a base el procediment per als serveis de prevenció del Ministeri de Sanitat, la normativa autonòmica i les recomanacions a aquest efecte.  
  
3. Les persones treballadores o usuàries dels centres diürns o serveis ambulatoris amb diagnòstic de Covid-19, amb símptomes compatibles amb Covid-19 o en període de quarantena domiciliària per haver tingut contacte amb alguna persona amb símptomes o diagnosticada de Covid-19, no han d'acudir a aquests centres. La reincorporació d'aquestes persones al seu lloc de treball o al centre de dia com a persona usuària haurà de fer-se ateses les obligacions de prevenció de riscos laborals i al que s'estableix per les autoritats competents respectivament, sempre que quede garantit que ja no es troben en cap d'aquestes situacions i que no suposa cap risc per a les persones usuàries ni treballadores.  
4. La neteja i desinfecció de les instal·lacions es farà amb la freqüència i les condicions estipulades per als centres sociosanitaris o els llocs de pública concurrència, amb especial atenció a les superfícies de contacte més freqüents. Es garantirà una ventilació adequada de totes les dependències.  
  
Tercer. Mesures organitzatives i de funcionament  
1. Els centres d'atenció diürna, recursos vivencials i serveis ambulatoris adoptaran les mesures organitzatives i de funcionament que, per a cada tipus de recurs, s'especifiquen en els annexos d'aquesta resolució.  
  
2. Davant la petició de baixa voluntària per una persona resident o usuària, els seus tutors legals o familiars, s'actuarà seguint el protocol de la Vicepresidència i Conselleria d'Igualtat i Polítiques Inclusives d'actuació en residències i habitatges tutelats de persones majors dependents i persones amb diversitat funcional o el protocol corresponent per a la resta de centres.  
3. La direcció de cada recurs prepararà amb antelació suficient els canvis derivats de la transició entre fases d'acord amb el cronograma estimat, de manera que s'eviten disfuncions amb el pas de l'una a l'altra, especialment pel que respecta a la reincorporació del personal; adoptaran, així mateix, les previsions per a un eventual retard en la transició o, fins i tot, una regressió de fase, atés que aquestes no estan prefixades i es determinaran en funció de l'evolució de la situació.  
4. En la planificació de les transicions, en cas que l'autoritat competent haguera determinat la necessitat de reassignar, els centres d'atenció diürna, recursos vivencials i serveis ambulatoris comptaran, excepte indicació en contra, amb aquells efectius que hi hagueren sigut reassignats, que es reincorporaran als seus llocs ordinaris.  
Queden exceptuades de la incorporació a l'atenció presencial les persones sensibles al risc per Covid-19 segons les disposicions sanitàries en vigor, entre elles, les dones embarassades o en període de lactància. En aquests casos s'adaptarà el lloc de treball a unes funcions de treball telemàtic o que no requerisquen atenció al públic. Si no fora possible l'adaptació del lloc de treball, es tramitarà la seua incapacitat temporal com a treballadora especialment sensible i es contemplarà la prestació per risc durant l'embaràs o lactància.  
  
Quart. Plans organitzatius o plans de contingència  
Les direccions de cada centre hauran de seguir les instruccions establides per la comissió departamental de control de centres residencials contra la Covid-19 i la normativa i resolucions de la Vicepresidència i Conselleria d'Igualtat i Polítiques Inclusives, i hauran d'actualitzar els plans de contingència i protocols ja existents d'acord amb les actuacions descrites en els annexos.  
S'afegirà al pla organitzatiu o de contingència ja existent dels centres, les modificacions proposades per la direcció del centre en coordinació amb la resta de professionals, les mesures que s'establisquen en la present resolució, posant l'accent principalment en:  
a) Mesures de prevenció i higiene en recurs.  
b) Anàlisi de les infraestructures del centre (nombre de plantes, habitacions, sistema d'accés, tallers, sales...). Possibilitat de diferenciar les àrees. Ús dels espais comuns.  
c) Característiques de les persones usuàries, a fi d'individualitzar el pla a cada persona i les seues característiques, grau d'autonomia, activitat laboral, relacions socials, etc.  
d) Pla d'atenció.  
e) Organització de tallers.  
f) Organització del menjador i del transport.  
g) Grups homogenis o de relació-convivència estable.  
h) Eixides i entrades en els centres residencials i en els habitatges de les persones convivents i professionals.  
i) Eixides i entrades en els centres d'atenció diürna i ambulatòria.  
  
j) Procediment de suspensió de l'activitat en cas de sospita per simptomatologia compatible o cas confirmat de Covid-19, en cas dels centres d'atenció diürna i ambulatòria.  
k) Establir un pla de continuïtat de l'activitat davant possibles baixes del personal com a conseqüència de la pandèmia.  
l) Disposició d'estoc de material sanitari i de prevenció per a afrontar almenys quatre setmanes en cas d'una situació d'emergència sanitària.  
m) Coordinació amb els serveis externs que presten serveis al centre i amb els proveïdors.  
n) Neteja i desinfecció de les superfícies i espais en contacte amb les persones usuàries amb sospita o malaltia per SARS-CoV-2.  
o) Gestió de residus.  
p) Qualsevol altra mesura que determinen les autoritats sanitàries competents.  
A més, el pla dels centres d'atenció diürna haurà de garantir, en la fase estipulada en cada annex, com a mínim, la següent atenció directa, depenent de les característiques físiques de cada centre:  
- Els dies parells o imparells, de dilluns a dissabte. Quan el centre estiga físicament integrat en una residència, les persones residents formaran el grup de dimarts, dijous i dissabte i les persones externes a la residència de dilluns, dimecres i divendres.  
- Mitja jornada, de matí o de vesprada, de dilluns a divendres. Sempre que es puga garantir la desinfecció entre torns, el servei de menjador i de transport, si fora necessari, per a cadascun dels torns.  
- L'horari habitual respectant la distància física obligatòria.  
- Qualsevol altra proposta que siga prèviament validada per la direcció general competent.  
  
Cinqué. Eficàcia de la present resolució i els seus annexos  
La present resolució i els seus annexos desplegarà tindran eficàcia en les residències, habitatges tutelats CEEM, centres diürns, centres d'atenció primerenca i centres de rehabilitació i integració social.  
Amb caràcter general, s'aplicarà el que es preveu per a la fase 3 en els annexos. No obstant això, si l'autoritat competent determinara que la situació epidemiològica comporta com a conseqüència l'aplicació del que es disposa en altres fases per a unes determinades demarcacions territorials, residències, habitatges tutelats, CEEM, centres diürns, centres d'atenció primerenca i centres de rehabilitació i integració social, s'aplicarà de manera singular el que s'estableix en els annexos de la fase que es determine.  
En tot cas, en qualsevol recurs residencial de persones amb diversitat funciona o problemes de salut mental que tinga brot actiu de Covid-19 regirà el que es preveu en els annexos per a la fase 0.  
  
Sisé. Supeditació a la normativa establida per les autoritats competents en l'àmbit sanitari   
La present resolució queda supeditada a la normativa que aproven els òrgans de l'Administració general de l'Estat i de la comunitat autònoma competents en matèria sanitària, i, en tot cas, sempre estarà vinculada a la superació de les fases establides pel Govern d'Espanya per al territori de la Comunitat Valenciana i en tot cas estarà vinculada a les especificitats que en cada fase marquen els òrgans competents.  
  
Seran d'obligat compliment la present resolució i els seus annexos, així com els protocols i normativa dictada per la Vicepresidència i Conselleria d'Igualtat i Polítiques Inclusives i per la Conselleria de Sanitat Universal i Salut Pública en matèria de salut pública, seguretat, prevenció i protecció contra la Covid-19 de les residències, habitatges tutelats, CEEM, centres diürns, centres d'atenció primerenca i centres de rehabilitació i integració social, que s'aproven amb posterioritat a l'aplicació de la present resolució.  
  
Seté. Producció d'efectes  
La present resolució serà aplicable en la data de publicació en el Diari Oficial de la Generalitat Valenciana, i deixa sense efectes la Resolució de 14 de maig de 2020, de la Vicepresidència i Conselleria d'Igualtat i Polítiques Inclusives, per la qual s'estableix el Pla de transició cap a la nova normalitat, en el context de crisi sanitària ocasionada per la Covid-19, dels centres i recursos dirigits a persones amb diversitat funcional o problemes de salut mental.  
Així mateix, deixa sense efectes les resolucions de la Vicepresidència i Conselleria d'Igualtat i Polítiques Inclusives que s'oposen a la present resolució.  
S'adverteix que contra aquesta resolució, que posa fi a la via administrativa, es pot interposar un recurs potestatiu de reposició en el termini d'un mes, davant de la Vicepresidència i Conselleria d'Igualtat i Polítiques Inclusives, previ al recurs contenciós administratiu en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant del mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
València, 26 d'agost de 2020.- La vicepresidenta i consellera d'Igualtat i Polítiques Inclusives: Mónica Oltra Jarque.